Seksuaalinen älykkyys kasvaa, kun perehtyy seksiin.

Ina Mikkola kertoo, miksi pornoa kannattaa katsoa.

Muiden seksuaalisuuden halventamisen syy on yleensä se, ettei ihminen ole sinut oman seksuaalisuutensa kanssa. Tätä mieltä on toimittaja Ina Mikkola. Miehet pitävät valtaa itsellään kahlitsemalla naisten seksuaalisuutta. Samaa tekevät toiset naiset.

- Sukupolvi vaikuttaa myös asenteisiin. Moni keski-ikäinen mies voi kokea nuoren seksuaalisesti vapaan naisen uhkana. Jos ihminen ei ole sinut oman seksuaalisuutensa kanssa, hän haluaa usein halventaa, alistaa ja olla ilkeä heille, jotka ovat sinut oman seksuaalisuutensa kanssa, Mikkola sanoo.

Hän on 27-vuotias toimittaja, joka teki ohjelman pornosta. Ina <3 porno tulee Subilla keskiviikkoisin. kello 22. Ohjelmassa Mikkola matkustaa eri puolille maailmaa ja tutustuu pornoteollisuuteen esimerkiksi Yhdysvalloissa, Japanissa ja Brasiliassa.

Seksuaalisuus on voimaa

Mikkolan mielestä seksuaalisuus liittyy mitä suurimmassa määrin valtaan.

- Valta on itsessään seksuaalista. Siksi valta kiihottaa. Kun ihminen on sinut seksuaalisuutensa kanssa, hän on melko pysäyttämätön ja voimakas.

Seksuaalisuuden kontrollointi on Mikkolan mielestä siis keino hallita. Valtaapitävät haluavat hallita kaikkien seksuaalisuutta, mutta erityisesti naisten seksuaalisuutta.

- Kun ajatellaan valtarakenteita, nainen ei saa olla missään päin maailmaa yhtä avoin seksuaalisuudessaan kuin mies. Jos mies on seksuaalisesti aktiivinen, hän on playboy ja se on saavutus. Jos nainen on seksuaalisesti aktiivinen, hän on horo.

Masturboiva mies ei ole luuseri

Mikkola uskoo, että seksi kiinnostaa oikeasti kaikkia ihmisiä.

- Jos tasa-arvo toteutuisi, kaikki olisivat aiempaa onnellisempia. Monet haitalliset ajatukset ovat haitallisia kaikille. Esimerkiksi siitä ajatuksesta, että masturboiva pornoa katsova mies on luuseri, pitäisi päästä eroon. Sehän on omien halujen ja tarpeiden tyydyttämistä.

Mikkolan mielestä kaikkien ihmisten pitäisi saada toteuttaa seksuaalisuuttaan ilman häpeää ja pelkoa.

Dokumenttisarjassa Ina Mikkola tutustuu eri maiden pornoteollisuuteen. SUB /MTV

Kasvata seksuaalista älykkyyttä

Miten sitten tulla sinuiksi oman seksuaalisuutensa kanssa?

- Kasvattamalla seksuaalista älykkyysosamääräänsä.

Mikkola tarkoittaa seksuaalisella älykkyysosamäärällä sitä, kuinka perillä ihminen on omasta seksuaalisuudestaan ja kuinka hän suhtautuu muiden ihmisten seksuaalisuuteen.

- Jos ei esimerkiksi pysty puhumaan seksistä oman kumppanin kanssa, eikä hyväksy homoutta, seksuaalinen älykkyysosamäärä on matala. Pornoon perehtyminen ja seksistä puhuminen kasvattavat sitä.

Mikkolan mielestä ihmisten seksuaalinen älykkyysosamäärä ei ole yleisesti vielä kovin korkea, vaikka suunta onkin ylöspäin. Hänestä seksuaalista älykkyyttä voi verrata esimerkiksi matemaattiseen älykkyyteen ja seksuaalisuudesta puhumista historiasta tai musiikista puhumiseen.

- Jos emme perehtyisi historian tapahtumiin, meillä olisi vain luuloja siitä, mitä menneisyydessä on tapahtunut.

Ina <3 porno Sub-kanavalla ja Katsomossa kello 22.00 keskiviikkoisin.